Благословена земна мисия – жена

Забързана, уверена, красива – всеки ден се срещаме с нея в нашето ежедневие. Жената от съвременния свят, благословена в своята земна мисия – да бъде жена. Тя има много лица и всяко от тях е красиво и неповторимо. Без тях не би бил прекрасен светът.

Жената воин. Непримиримата. Водеща своите битки сама – срещу болести, житейски проблеми, смъртта. Дали ще води дело в съда, дали ще премерва сили със смъртта, защитавайки правото си на живот – жената е силна и непокорна днес.

Далече във времето е останала примирената и тиха домакиня, която не брани правото си на мнение, свобода, щастие. Днес жената е решена да докаже, че е достойна за уважение личност. Защитава правото си на свободен избор в живота и в кариерата си.

Жената крило – природата я е дарила със способността да дарява живот; като птица да отглежда децата си и после да ги пуска да отлетят по света. Дава им обич, светлина, защитава ги да израснат силни и смели. Затова неусетно в косите ѝ започват да валят снегове, а мракът понякога измества слънцето в очите ѝ, за да го замести с буря.

Жената ураган е борец за справедливост. Съвременната представителка на нежния пол участва активно в социалния и политическия живот на своето време. Женски организации от години водят борба против домашното насилие, трафикът на жени, детската порнография. Макар и трудно, на този фронт все по-често има и победи.

Жената дама е красива и достолепна дори в златната си възраст. Елегантна, чаровна, пример за подрастващите млади момичета по отношение на стил и поведение. С ясни морални принципи, недопускаща компромиси; осъзнала, че една жена може да бъде кралица на всяка възраст. И това не зависи от другите, а от самата нея и действията ѝ. От решенията, които взема в ключови моменти от живота си без страх какво ще кажат другите. Уверената образована жена е дама с достойнство - красива и с ума си, независимо дали е млада, или косите ѝ са посребрени вече.

Жената цвете е създадена, за да бъде обичана, милвана, топлена. Всяка жена е различно цвете в градината на Бог. И живата вода за нейното съществуване е обичта – давана и получавана. Макар нежна и крехка, тя дава сила на другите с усмивка или дума.

Жената творец чрез изкуството лекува рани – свои и чужда. Вдъхновява за дързост подрастващи и възрастни. Пренася хората в чудните светове на словото, живописта, музиката. Има много жени, носителки на световни награди за арт постижения. Включително Нобелови лауреати.

Жената ласка – топлината ѝ може да разтопи ледници; да даде нов живот на мъртво сърце; да спаси от ръцете на болестта или смъртта любим човек чрез любов.

Жената общественик се бори не само за себе си, а за правата и на другите; защитава деца и възрастни в неравностойно положение, осъзнала, че всеки има право на равен старт в живота. Тя участва в шествия, демонстрации, диспути.

Жената успех. Далече в миналото са останали забраните жени да упражняват определени професии. Сега във всички сфери на обществено-политическия ни живот жената заема ключова роля – независимо дали е лекар, учител, творец, учен, спортист. Тя постига световни успехи или решава проблеми, засягащи съдбата на човечеството.

Ала когато се прибере у дома, жената успех, жената воин, жената общественик се превръща в жената крило, жената ласка, жената цвете. Дарява слънце и любов на най-скъпите за нея хора, забравила умората и служебните си проблеми, потъвайки в техните.

Благословена и прекрасна, но трудна е земната мисия жена. Да даде живот и да продължи по този начин съществуването на планетата; да бъде красива дори когато е уморена и побеляла; да вдъхновява с делата си други и да бъде пример за по-слабите, давайки им от своята сила; да бъде гнездо, в което винаги ще се връщат децата ѝ за съвет и утеха… Лицата на съвременната жена се преплитат и преливат, създавайки уникален пъстър портрет на нашата съвременница.

Светът на двадесети и първи век е бойно поле на политически страсти и алчност. Жената майка създава живот, а не отнема, затова се е борила и ще се бори за мир. Без него земната ѝ мисия би била невъзможна. Все още тънката червена нишка на разума, макар изтъняла като конец, не е скъсана. Благодарение на майките, който зачеват с любов деца и ги отглеждат с обич. Надявам се в безкрайността на времето естественият ход на живота да не спира да се повтаря и Бог да продължава да изпраща всеки миг по света по една светла душа с благословената земна мисия да бъде жена. И нека бъде така во веки веков. Амин!

Илияна Каракочева, София